
Uznesenie Okresný súd Stará Ľubovňa v rodinnoprávnej veci starostlivosti súdu omaloleté dieťa: A. B., nar. XX.XX.XXXX, trvale bytom B. XXX/XX, C. D., t.č. E. XX, F. F., dieťa rodičov, otec: neb. G. H., nar. XX.XX.XXXX, zomrelý XX.XX.XXXX, matka: neb. I. B., nar. XX.XX.XXXX, zomrela XX.XX.XXXX, za účastí osoby, ktorej bolo dieťa zverené do náhradnej osobnej starostlivosti: J. K. B., nar. XX.XX.XXXX, trvale bytom B. XXX/XX, XXX XX C. D., t.č. E. XX, F. F., v konaní o ustanovenie poručníka, takto rozhodol: Podľa § 112 ods. 2 C.m.p. Okresný súd Stará Ľubovňa p r e n á š a svoju miestnu príslušnosť na Okresný súd Banská Bystrica. odôvodnenie: 1. Uznesením č.k. 2P/52/2024-20 zo dňa 13.11.2024 súd začal konanie o ustanovenie poručníka mal. dieťaťu, pretože obaja rodičia maloletej zomreli. 2. Maloletá A. bola rozsudkom tunajšieho súdu sp. zn. 2P/16/2024 zo dňa 09.04.2024, ktorý nadobudol právoplatnosť dňa 07.05.2024 zverená do náhradnej osobnej starostlivosti tety J. K. B.. V osobnej starostlivosti J. K. B. sa nachádza od 30.01.2024 (na základe neodkladného opatrenia tunajšieho súdu sp. zn. 2P/6/2024) od tejto doby je jej obvyklým pobytom Banská Bystrica. 3. Podľa § 112 ods.1 Civilného mimosporového poriadku (ďalej len ,,C.m.p.“),, na konanie vo veciach starostlivosti súdu o maloletých je miestne príslušný súd, v ktorého obvode má maloletý v čase začatia konania bydlisko určené dohodou rodičov alebo iným zákonným spôsobom. 4. Podľa § 112 ods. 2 C.m.p., ak sa zákonným spôsobom zmenia okolnosti, podľa ktorých sa posudzuje miestna príslušnosť, môže súd preniesť svoju príslušnosť na iný súd, ak to vyžaduje záujem maloletého. Ak tento súd nesúhlasí s prenesením príslušnosti, rozhodne jeho nadriadený súd, zmena bydliska maloletého z dôvodu umiestnenia maloletého v zariadení na základe rozhodnutia súdu podľa § 111 písm. l) až n) nie je dôvodom na zmenu miestnej príslušností súdu.. 5. Ak počas konania dôjde k zmene okolností, podľa ktorých sa posudzuje príslušnosť, príslušný súd môže preniesť svoju príslušnosť na iný súd s výnimkou zmeny bydliska z dôvodu umiestnenia maloletého v zariadení na základe rozhodnutia (ústavná starostlivosť, výchovné opatrenie a ochranné opatrenie). Podmienkou takéhoto postupu však je, že je to v záujme maloletého dieťaťa a zmena okolností je trvalého charakteru. 6. Maloletá A. B. má od 30.01.2024 (od kedy si ju zo zariadenia prevzala teta – osoba, ktorej bola zverená do náhradnej osobnej starostlivosti) obvyklý pobyt v obvode Okresného súdu Banská Bystrica, v obvode ktorého sa aj skutočne zdržiava. Na základe uvedeného možno konštatovať, že došlo k zmene okolností, podľa ktorých sa posudzuje príslušnosť a táto zmena nie je len dočasného charakteru. Nie je v záujme dieťaťa aby sa konanie viedlo na súde v obvode ktorého má dieťa a osoba, ktorej bola
zverená do náhradnej osobnej starostlivosti evidované trvale bydlisko, za situácie keď sa v obvode tohto súdu nezdržiavajú. Obaja rodičia maloletej zomrelí, maloletá a rovnako aj osoba, ktorej bola zverená do náhradnej osobnej starostlivosti, v obvode Okresného súdu Stará Ľubovňa nemajú žiadne väzby (maloletá tu nenavštevuje žiadne školské zariadenie, nemá tu lekára a pod.). Nie je v záujme dieťaťa aby osoba, ktorá jej zabezpečuje osobnú starostlivosť cestovala na súdne pojednávania na súd, ktorý je vzdialený od miesta jej obvyklého pobytu cca 170 km. 7. Vzhľadom na uvedené je súd toho názoru, že v danom prípade je v záujme maloletého dieťaťa, aby spis viedol súd, v obvode ktorého má maloleté dieťa bydlisko, preto rozhodol tak, ako je to uvedené vo výrokovej časti tohto uznesenia. Poučenie: Proti tomuto uzneseniu nie je prípustné odvolanie (§ 355 odsek 2 C.s.p.).

